กรุงศรีคุ้มครองเงินต้นลุ้นรับกำไรทองพุ่ง
บลจ.กรุงศรี ขายกองทุนกรุงศรีโกลด์ลิงค์คอมเพล็กซ์รีเทิร์น18M1 ลงทุน 18 เดือนเงินต้นไม่หาย
5 ก.ย. 2554

บลจ.กรุงศรี ขายกองทุนกรุงศรีโกลด์ลิงค์คอมเพล็กซ์รีเทิร์น18M1 ลงทุน 18 เดือนเงินต้นไม่หาย  
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทได้ร่วมกับธนาคารสแตนดาร์ดชาร์เตอร์ด (ไทย) เสนอขายกองทุนเปิดกรุงศรีโกลด์ลิงค์คอมเพล็กซ์รีเทิร์น18M1 (KFGLCR18M1)   เพื่อสร้างโอกาสในผลตอบแทนให้แก่นักลงทุนสูงสุดถึง 29.99% เมื่อครบ 18 เดือน  อ้างอิงผลตอบแทนจากการปรับตัวของราคาทองคำ โดยกองทุนนี้จะเสนอขายครั้งเดียวระหว่างวันที่ 5 – 13 ก.ย.2554 ลงทุนขั้นต่ำ 10,000 บาท
กองทุนมีอายุประมาณ 18 เดือน มีนโยบายนำเงินลงทุนประมาณ 95% ไปลงทุนในตราสารหนี้ต่างประเทศที่อยู่ในระดับสามารถลงทุนได้และอีก 5% ลงทุนในออปชั่นที่ให้ผลตอบแทนในอัตราระหว่าง 0% - 29.99% ของเงินต้น โดยผู้ลงทุนจะได้รับเงินลงทุนคืนเต็มจำนวนเมื่อครบอายุกองทุน 18 เดือนและมีโอกาสได้รับผลตอบแทนส่วนเพิ่มระหว่าง 0% - 29.99% อ้างอิงกับจากการเปลี่ยนแปลงราคาของหน่วยลงทุน SPDR Gold Trust ซึ่งเป็นกองทุนอีทีเอฟที่ลงทุนในทองคำ
อย่างไรก็ตามหากมีวันใดในระหว่างอายุกองทุนที่ราคาทองคำปรับตัวเพิ่มขึ้นตั้งแต่ 25% ขึ้นไป ผู้ลงทุนยังคงได้รับผลตอบแทน 4.50% ต่อ 18 เดือน ทั้งนี้ กองทุนได้ทำสัญญาป้องกันความเสี่ยงของอัตราแลกเปลี่ยนเงินเต็มจำนวนในส่วนของการลงทุนในหลักทรัพย์ต่างประเทศทั้งหมดของกองทุน